Document ID: 31987R3188

*****
ΚΑΝΟΝΙΣΜΟΣ (ΕΟΚ) αριθ. 3188/87 ΤΗΣ ΕΠΙΤΡΟΠΗΣ
της 23ης Οκτωβρίου 1987
για την τροποποίηση του κανονισμού (ΕΟΚ) αριθ. 3184/83 σχετικά με το σύστημα των προκαταβολών για τις δαπάνες που χρηματοδοτούνται από το τμήμα Εγγυήσεων του Ευρωπαϊκού Γεωργικού Ταμείου Προσανατολισμού και Εγγυήσεων (ΕΓΤΠΕ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
κανονισμό (ΕΟΚ) αριθ. 729/70 του Συμβουλίου της 21ης Απριλίου 1970 περί χρηματοδοτήσεως της κοινής γεωργικής πολιτικής (1), όπως τροποποιήθηκε τελευταία από τον κανονισμό (ΕΟΚ) αριθ. 3183/87 (2), και ιδίως τα άρθρα 4 και 5,
Εκτιμώντας:
ότι ο κανονισμός (ΕΟΚ) αριθ. 3183/87 του Συμβουλίου θέσπισε ιδιαίτερους κανόνες όσον αφορά τη χρηματοδότηση της κοινής γεωργικής πολιτικής· ότι η διευθέτηση αυτή έχει ως αποτέλεσμα τα κράτη μέλη, μετά την εξάντληση των πιστώσεων που έχουν χορηγηθεί για το οικονομικό έτος 1987 και μέχρι την έγκριση οριστικού καθεστώτος, να κινητοποιούν τα ίδια τα χρηματοδοτικά μέσα για την κάλυψη των δαπανών του Ευρωπαϊκού Γεωργικού Ταμείου Προσανατολισμού και Εγγυήσεων· ότι δυνάμει του ίδιου κανονισμού η Επιτροπή χορηγεί αποκλειστικά και μόνο μηνιαίες προκαταβολές για τις δαπάνες που πραγματοποιούν τα κράτη μέλη·
ότι ο κανονισμός (ΕΟΚ) αριθ. 3184/83 της Επιτροπής (3), όπως τροποποιήθηκε από τον κανονισμό (ΕΟΚ) αριθ. 3462/85 (4), καθόρισε τη μέθοδο εφαρμογής του ισχύοντος συστήματος προκαταβολών· ότι η μέθοδος αυτή πρέπει να προσαρμοσθεί στις νέες συνθήκες και να οργανωθεί ο διαχωρισμός των παραστατικών ανάλογα με την προέλευση των χρηματοδοτικών μέσων που χρησιμοποιούν οι υπηρεσίες και οι οργανισμοί πληρωμής·
ότι το άρθρο 5α του κανονισμού (ΕΟΚ) αριθ. 729/70 προβλέπει τη δυνατότητα αποζημίωσης των χρηματοδοτικών μέσων που κινητοποίησαν ορισμένα κράτη μέλη· ότι πρέπει να προβλεφθούν οι λεπτομέρειες δήλωσης εκ μέρους των εν λόγω κρατών μελών των τόκων που επιβαρύνουν την Κοινότητα·
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής του ΕΓΤΠΕ,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΟΚ) αριθ. 3184/83 τροποποιείται ως εξής:
1. Το άρθρο 1 τροποποιείται ως εξής:
α) η παράγραφος 1 αντικαθίσταται από το ακόλουθο κείμενο:
«1. Η Επιτροπή, αφού αποφασίσει για τις προκαταβολές, σύμφωνα με το άρθρο 5 παράγραφος 2 στοιχείο α) τελευταίο εδάφιο του κανονισμού (ΕΟΚ) αριθ. 729/70, διαθέτει στα κράτη μέλη, εντός των ορίων των εγγεγραμμένων στον προϋπολογισμό της πιστώσεων, τα αναγκαία κεφάλαια για την κάλυψη των δαπανών που χρηματοδοτούνται από το τμήμα Εγγυήσεων του ΕΓΤΠΕ, σε λογαριασμό ο οποίος ανοίγεται προς τούτο από κάθε κράτος μέλος στο Δημόσιο Ταμείο ή σε άλλο πιστωτικό οργανισμό.»·
β) η παράγραφος 3 αντικαθίσταται από το ακόλουθο κείμενο:
«3. Κάθε κράτος μέλος εξασφαλίζει την καλή διαχείριση των χρηματοδοτικών μέσων που διατίθενται σύμφωνα με το άρθρο 4 παράγραφος 2 τελευταίο εδάφιο του κανονισμού (ΕΟΚ) αριθ. 729/70 και προβαίνει στην κατανομή τους μεταξύ των υπηρεσιών και των οργανισμών πληρωμής, κατά τρόπο ώστε να επιτυγχάνεται ανάλογος ρυθμός πληρωμών για όλες τις δαπάνες που χρηματοδοτούνται από το τμήμα Εγγυήσεων του ΕΓΤΠΕ.»
2. Το άρθρο 2 αντικαθίσταται από το ακόλουθο κείμενο:
«Άρθρο 2
Κάθε υπηρεσία ή οργανισμός πληρωμής τηρεί λογαριασμούς που αναφέρονται αποκλειστικά στη χρήση των χρηματοδοτικών μέσων που τίθενται στη διάθεσή του για την πληρωμή των δαπανών που ορίζονται στο άρθρο 1 παράγραφος 2 του κανονισμού (ΕΟΚ) αριθ. 729/70.»
3. Το άρθρο 3 τροποποιείται ως εξής:
α) η παράγραφος 1 αντικαθίσταται από το ακόλουθο κείμενο:
«1. Τα κράτη μέλη γνωστοποιούν κάθε μήνα στην Επιτροπή, σε τρία αντίτυπα και το αργότερο στις 20 κάθε μηνός, τις προβλέψεις τους όσον αφορά τις χρηματοδοτικές τους ανάγκες.»·
β) στις παραγράφους 2 και 3 η λέξη «αίτηση» αντικαθίσταται από τη λέξη «γνωστοποίηση»·
γ) η παράγραφος 4 αντικαθίσταται από το ακόλουθο κείμενο:
«4. Τα κράτη μέλη γνωστοποιούν κάθε μήνα στην Επιτροπή με τηλεαντίγραφο ή τηλετύπημα βεβαιωμένης γνησιότητας, το αργότερο στις 10 κάθε μηνός, το συνολικό ποσό των δαπανών που έχουν καταβληθεί κατά τον προηγούμενο μήνα.»
4. Το άρθρο 4 αντικαθίσταται από το ακόλουθο κείμενο:
«Άρθρο
Η Επιτροπή, σύμφωνα με το άρθρο 5 παράγραφος 2 στοιχείο α) τελευταίο εδάφιο του κανονισμού (ΕΟΚ) αριθ. 720/70 και βάσει των δεδομένων που έχουν διαβιβαστεί σύμφωνα με το άρθρο 3, αποφασίζει και καταβάλλει τις μηνιαίες προκαταβολές βάσει των δαπανών που πραγματοποίησαν τα κράτη μέλη.»
5. Το άρθρο 5 αντικαθίσταται από το ακόλουθο κείμενο:
«Άρθρο 5
Η Επιτροπή δύναται να αποφασίσει, κατά τη διάρκεια του Δεκεμβρίου, τη χορήγηση έκτακτης προκαταβολής με σκοπό την προσαρμογή του συνόλου των προκαταβολών που χορηγήθηκαν στα πλαίσια ενός οικονομικού έτους στο σύνολο των δαπανών που καταλογίζονται στο ίδιο οικονομικό έτος.»
6. Το άρθρο 6 τροποποιείται ως εξής:
α) οι παράγραφοι 1 και 2 αντικαθίστανται από το ακόλουθο κείμενο:
«1. Οι δαπάνες που αναφέρονται στο άρθρο 4 παράγραφος 1 του κανονισμού (ΕΟΚ) αριθ. 1883/78 καθορίζονται σύμφωνα με τις διατάξεις του κανονισμού (ΕΟΚ) αριθ. 3247/81. Πρέπει να δηλώνονται στο παράρτημα ΙΙ μετά τον υπολογισμό τους σύμφωνα με τη μέθοδο που προβλέπεται στο παράρτημα ΙΙΙ για τις πράξεις από τον Οκτώβριο μέχρι και τον Αύγουστο και στο παράρτημα VI για τις πράξεις του Σεπτεμβρίου.
2. Τα ποσά των εν λόγω δαπανών καταλογίζονται από τις υπηρεσίες και οργανισμούς πληρωμής κατά τη διάρκεια του μήνα που ακολουθεί εκείνον στον οποίο αναφέρονται οι εν λόγω πράξεις. »·
β) προστίθεται η ακόλουθη παράγραφος:
«5. Οι παράγραφοι 3 και 4 παύουν να ισχύουν από τις πράξεις του Οκτωβρίου 1987.»
7. Στο άρθρο 7 η παράγραφος 1 αντικαθίσταται από το ακόλουθο κείμενο:
«1. Τα νομισματικά εξισωτικά ποσά που εισπράττονται ή καταβάλλονται κατά τις συναλλαγές μεταξύ των κρατών μελών πρέπει να δηλώνονται ακαθάριστα στο παράρτημα ΙΙ.»
8. Το άρθρο 8 τροποποιείται ως εξής:
α) στην παράγραφο 2 η λέξη «αίτηση» αντικαθίσταται από τη λέξη «γνωστοποίηση»·
β) προστίθεται η ακόλουθη παράγραφος:
«4. Οι γνωστοποιήσεις που ορίζονται στο άρθρο 3 παράγραφος 4 αναφέρουν με ακρίβεια τις εν λόγω δαπάνες.»
9. Το άρθρο 9 παράγραφος 2 στοιχείο α) αντικαθίσταται από το ακόλουθο κείμενο:
«α) για τις δαπάνες που ορίζονται στο άρθρο 6, η ημερομηνία καταλογισμού τους από την υπηρεσία πληρωμής σύμφωνα με την παράγραφο 2 του εν λόγω άρθρου.»
10. Στο άρθρο 9 παράγραφος 6, η ημερομηνία «20 Ιανουαρίου» αντικαθίσταται από την ημερομηνία «20 Νοεμβρίου».
11. Προστίθεται το ακόλουθο άρθρο:
«Άρθρο 9α
Τα κράτη μέλη για τα οποία έχει αποφασισθεί ότι οι τόκοι θα επιβαρύνουν την Επιτροπή, δυνάμει του άρθρου 5α του κανονισμού (ΕΟΚ) αριθ. 729/70, καταλογίζουν τους εν λόγω τόκους εφαρμόζοντας στο μερικό σύνολο των δαπανών που εμφανίζονται κάθε μήνα στη στήλη α) του παραρτήματος ΙΙ το συντελεστή που ορίζεται στον κανονισμό (ΕΟΚ) αριθ. 3187/87 σχετικά με τις λεπτομέρειες εφαρμογής του άρθρου 5α του κανονισμού (ΕΟΚ) αριθ. 729/70 (*).
(*) ΕΕ αριθ. L 304 της 27. 10. 1987, σ. 8.»
12. Προστίθεται το συνημμένο παράρτημα IVα.
Άρθρο 2
1. Οι υπηρεσίες και οργανισμοί πληρωμής, εφόσον έχουν εξαντλήσει τα χρηματοδοτικά μέσα κοινοτικής προέλευσης, προβαίνουν σε διαχωρισμό των παραστατικών που ορίζονται στο άρθρο 3 του κανονισμού (ΕΟΚ) αριθ. 3184/83.
2. Ο διαχωρισμός πραγματοποιείται ανάλογα με την προέλευση των χρηματοδοτικών μέσων που χρησιμοποιούνται για την πληρωμή των δαπανών του τρέχοντος μήνα.
3. Τα παραστατικά των δαπανών που έχουν καταβληθεί, χρησιμοποιώντας τα χρηματοδοτικά μέσα που προκατέβαλε η Επιτροπή, θεωρούνται ως τα τελευταία του οικονομικού έτους 1987.
4. Τα παραστατικά των δαπανών που καταβλήθηκαν το 1987, χρησιμοποιώντας τα χρηματοδοτικά μέσα που κινητοποίησαν τα κράτη μέλη κατ' εφαρμογή του άρθρου 4 παράγραφος 2 τελευταίο εδάφιο του κανονισμού (ΕΟΚ) αριθ. 729/70 θεωρούνται ως τα πρώτα του οικονομικού έτους 1988. Οι καταστάσεις ταμείου (παραρτήματα Ι και IV του κανονισμού (ΕΟΚ) αριθ. 3184/83) αντικαθίστανται από την κατάσταση ταμείου που καταρτίζεται σύμφωνα με το παράρτημα IVα. Το άθροισμα των δαπανών αναγράφεται στη στήλη β) του παραρτήματος ΙΙ του κανονισμού (ΕΟΚ) αριθ. 3184/83, μέχρι και τις δαπάνες του Οκτωβρίου 1988.
5. Τα ενδεχόμενα υπόλοιπα από τα κοινοτικά χρηματοδοτικά μέσα που παραμένουν διαθέσιμα κατά την εφαρμογή της παραγράφου 1 αφαιρούνται κατά την πληρωμή προκαταβολής για τις δαπάνες που πραγματοποίησαν.
Άρθρο 3
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Εφαρμόζεται από την 1η Οκτωβρίου 1987. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 23 Οκτωβρίου 1987.

Labels: 12
2
15
4